હિમાચલ પ્રદેશના કસૌલીમાં પર્વતીય ક્ષેત્રમાં હોટલોનાં ગેરકાયદે બાંધકામ અને અતિક્રમણને હટાવવા ગયેલાં મહિલા સરકારી અધિકારી શૈલબાલા શર્માની એક હોટલ માલિકે હત્યા કરી. આ ગોળીબારમાં અન્ય બે લોકો ઘાયલ થયા. શૈલબાલા કસૌલીના આસિસ્ટન્ટ ટાઉન પ્લાનર હતાં. અતિક્રમણ સામેની આ કાર્યવાહી સર્વોચ્ચ અદાલતના આદેશ અનુસાર થઈ રહી હતી. મૂળભૂત રીતે ગ્રીન ટ્રિબ્યુનલે ૧૩ હોટલોના અતિક્રમણ દૂર કરવા જણાવ્યું હતું. હોટલ માલિકોએ ટ્રિબ્યુનલના આદેશને સુપ્રીમમાં પડકાર્યો હતો અને સુપ્રીમ કોર્ટે હોટલ માલિકોની અરજી કાઢી નાખી પંદર દિવસમાં અતિક્રમણ દૂર કરવા જણાવ્યું હતું. આ મુદત પૂરી થવા આવી હતી એટલે સરકારી તંત્ર સમક્ષ તોડફોડ કરીને તેને દૂર કરવા સિવાય કોઈ વિકલ્પ ન હતો. પર્વતીય ક્ષેત્રમાં જમીન ધસી પડવાની સંભાવનાને કારણે હોટલોને માત્ર બે માળ સુધીના બાંધકામની પરવાનગી અપાઈ હતી, પણ હોટલ માલિકોએ છ માળ સુધી બાંધકામ કરી દીધા હતા. ગેરકાયદે કામ કરનારાઓના દિમાગમાં કાનૂનનો કોઈ ડર રહ્યો નથી અને સરકારી તંત્રના આદેશને ઘોળીને પી જનારા લોકો કોઈને ગાંઠતા નથી. શૈલબાલાની હત્યાની ગંભીર નોંધ સર્વોચ્ચ અદાલતે પણ લીધી છે. એટલે રાજ્ય સરકારે હત્યારા હોટલ માલિક સામે સખ્તાઈથી કામ લીધા સિવાય કોઈ વિકલ્પ નથી.